钦定古今图书集成/明伦汇编/交谊典/第053卷 > 范竹溪集 > 《三月三日曲水诗序》宋·颜延之
## 钦定古今图书集成/明伦汇编/交谊典/第053卷 > 范竹溪集 > 《三月三日曲水诗序》宋·颜延之

夫方策既载，皇王之迹已殊；钟石毕陈，舞咏之情不
一。虽渊流遂往，详略异闻，然其宅天衷，立民极，莫不
崇尚其道，神明其位。拓世贻统，固万叶而为量者也。
有宋函夏，帝图弘远。“高祖以圣武定鼎，规同造物；皇
上以叡文承历，景属宸居。隆周之卜既永，宗汉之兆
在焉。”正体毓德于少阳，王宰宣哲于元辅。晷纬昭应，
山渎效灵，五方杂遝，四隩来暨。选贤建戚，则择之于
茂典；施命发号，必酌之于故实。大予协乐，上庠肆教，
章程明密，品式周备。国容视令而动，军政象物而具。
箴阙记言，校文讲艺之官，采遗于内；𬨎车朱轩，怀荒
振远之使，论德于外；赪茎素毳，并柯共穗之瑞，史不
绝书；栈山航海，逾沙轶漠之贡，府无虚月，烈燧千城，
通驿万里。穹庐之君，内首禀朔；卉服之酋，回面受吏。
是以异人慕响，俊民间出，警跸清夷，表里悦穆。将徙
县中宇，张乐岱郊，增类帝之宫，饰礼神之馆，涂歌邑
诵，以望属车之尘者久矣。日躔胃维，月轨青陆。皇祗
发生之始，后王布和之辰。思对上灵之心，以惠庶氓
之愿。加以二王于迈，“出饯戒告。”有诏掌故，爰命司历，
献洛饮之礼，具上已之仪。南除辇道，北清禁林，左关
岩邓，右梁潮源，略亭皋，跨芝廛，苑太液，怀曾山。松石
峻危，葱翠阴烟，游泳之所攒萃，翔骤之所往还。于是
离宫设卫，别殿周徼，旌门洞立，延帷接枒，阅水环阶，
引池分席，春官联事，苍灵奉涂。然后升秘驾，引缇骑，
摇玉銮，发流吹，天动神移，渊旋云被，以降于行所，礼
也。既而帝晖临幄，百司定列，凤盖俄轸，虹旗委斾，肴
𥰡芬藉，觞醳泛浮，妍歌妙舞之容，衔组树羽之器，三
奏四上之调，六茎九成之曲，竞气繁声，合变争节，龙
文饰辔，青翰侍御，华裔殷至，观听骛集。扬袂风山，举
袖阴泽，靓装藻野，袨服缛川。故以殷赈外区，焕衍都
会者矣。上膺万寿，下禔百福。匝筵禀和，合堂依德。情
盘景遽，欢洽日斜。金驾总驷，圣仪载伫。怅钧台之未
临，慨酆宫之不县。方且排凤阙以高游，开爵园而广
宴，并命在位，展诗发志，则夫诵美有章，陈信无愧欤。